РЕГЛАМЕНТ (ЕС) № 630/2012 НА КОМИСИЯТА
от 12 юли 2012 година
за изменение на Регламент (ЕО) № 692/2008 относно изискванията за одобрение на типа на моторни превозни средства, задвижвани от водород и смеси от водород и природен газ, по отношение на емисиите, и включването на специфична информация относно превозни средства, оборудвани с електрическо силово предаване, в информационния документ за целите на ЕО одобрението на типа
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (1), и по-специално член 5, параграф 3, букви а), е) и и) от него,
като имат предвид, че:
(1)
В Съобщението на Комисията до Европейския парламент, Съвета и Европейския икономически и социален комитет - Европейска стратегия за незамърсяващи и енергийноефективни превозни средства (2), се признава съществуването на широк спектър от технологии (електроенергия, водород, биогаз и течни биогорива), които биха допринесли значително за постигането на приоритетите на стратегията „Европа 2020“ за развиване на икономика, основаваща се на знания и иновации (интелигентен растеж), и насърчаване на по-екологична и по-конкурентоспособна икономика с по-ефективно използване на ресурсите (устойчив растеж).
(2)
Вероятно е в краткосрочна и средносрочна перспектива пътните превозни средства да продължат да се оборудват главно с двигатели с вътрешно горене (ДВГ). Поради това плавният преход от ДВГ към други видове силово предаване, базирани на електроенергия (акумулаторни батерии, горивни елементи), може да бъде улеснен чрез приспособяването на ДВГ към незамърсяващи горива, като например водород (H2) или смеси от водород и природен газ (H2NG).
(3)
Предвид несигурността около бъдещето на технологията за силово предаване и вероятността, че нови технологии ще заемат все по-голям дял от пазара, е необходимо действащото европейско законодателство за одобрение на типа да бъде преработено с оглед на тези технологии.
(4)
Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (3), понастоящем не включва H2 и H2NG сред разглежданите видове горива. По тази причина е целесъобразно приложното поле на процедурата за одобрение на типа, установена в посочения регламент, да бъде разширено, така че да включва и тези горива.
(5)
В Регламент (ЕО) № 79/2009 на Европейския парламент и на Съвета от 14 януари 2009 г. относно одобрение на типа на моторни превозни средства, задвижвани с водород, и за изменение на Директива 2007/46/ЕО (4), са установени изисквания за безопасност за одобрението на типа на моторни превозни средства по отношение на задвижването им с водород. Необходимо е също така да бъде постигната защита на околната среда, тъй като емисиите от азотен оксид от водорода, използван като гориво при двигатели с вътрешно горене (ДВГ), могат да имат въздействие върху околната среда.
(6)
Смесите от H2NG отделят в атмосферата определено количество замърсители, предимно въглеводороди, въглероден моноксид, азотни оксиди и прахови частици. На тези емисии трябва да бъде обърнато внимание.
(7)
Различните формули и параметри, използвани за определянето на резултатите от изпитванията за измерване на емисиите, следва да бъдат приспособени към специфичните случаи на H2 и H2NG, използвани в ДВГ, тъй като тези формули и параметри зависят в голяма степен от вида и характеристиките на използваното гориво.
(8)
Документите, предоставяни от производителя на националните одобряващи органи, следва да бъдат актуализирани, за да включват съответната информация, отнасяща се до H2, H2NG и електрическите превозни средства.
(9)
Регламент (ЕО) № 692/2008 следва съответно да бъде изменен.
(10)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 692/2008 се изменя, както следва:
1.
Член 2 се изменя, както следва:
а)
Точка 16 се заменя със следното:
„16.
„хибридно електрическо превозно средство (ХЕПС)“ означава превозно средство, включително превозните средства, които черпят енергия от дадено ползвано гориво само с цел презареждане на устройството за натрупване на електрическа енергия/мощност, което за целите на механичното задвижване черпи енергия от следните източници на енергия/мощност в превозното средство:
а)
ползвано гориво;
б)
акумулаторна батерия, кондензатор, маховик/генератор или друго устройство за натрупване на електрическа енергия/мощност;“
б)
Добавят се следните точки:
„33.
„електрическо силово предаване“ означава система от едно или повече устройства за натрупване на електрическа енергия, едно или повече устройства за управление на електрическа мощност и една или повече електрически машини за преобразуване на натрупаната електрическа енергия в механична енергия, която се предава към колелата за задвижване на превозното средство;
34.
„изцяло електрическо превозно средство“ означава превозно средство, което се задвижва само с електрическо силово предаване;
35.
„превозно средство, предназначено да работи със смес от горива, работещо с H2NG“ означава превозно средство, предназначено да работи със смес от горива, което може да работи с различни смеси от водород и природен газ (NG)/биометан;
36.
„превозно средство, предназначено да работи с водороден горивен елемент“ означава превозно средство, което се задвижва с горивен елемент, който преобразува химическата енергия на водорода в електрическа енергия за задвижване на превозното средство.“
2.
Приложенията се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юли 2012 година.